
	«Λαϊκές ενδυμασίες του Ριζοκαρπάσου: 

ένας ιδιαίτερος και μοναδικός 

ενδυματολογικός πολιτισμός»
διάλεξη της Νάσας Παταπίου

στο Σπίτι της Κύπρου

Tην Τετάρτη 8 Νοεμβρίου 2023 το Σπίτι της Κύπρου και τα Κοινοτικά Συμβούλια Ριζοκαρπάσου, με τη στήριξη του Υφυπουργείου Πολιτισμού της Κυπριακής Δημοκρατίας, διοργάνωσαν τη διάλεξη της ποιήτριας, ιστορικού-ερευνήτριας, Νάσας Παταπίου με τίτλο, «Λαϊκές ενδυμασίες του Ριζοκαρπάσου: ένας ιδιαίτερος και μοναδικός ενδυματολογικός πολιτισμός».

Η ομιλήτρια μετά από διεξοδική και πολύμηνη έρευνα, παρουσίασε στη διάλεξή της ιστορικά στοιχεία για την κατεχόμενη κωμόπολη Ριζοκαρπάσου και εξέτασε τους λόγους για τους οποίους αναπτύχθηκε στο άκρο της χερσονήσου Καρπασίας αυτός ο ιδιαίτερος και μοναδικός ενδυματολογικός πολιτισμός. Στη διάλεξη, επίσης, αναφέρθηκαν οι λόγοι εξαιτίας των οποίων αυτές οι λαϊκές ενδυμασίες διατηρήθηκαν και συνεχίζουν να αποτελούν ζώσα παράδοση για τους απανταχού Ριζοκαρπασίτες. Διερευνήθηκε από πού κατάγεται το ρουτζιέττι και εξετάστηκε από πού προέρχεται το δουμπλέττι και η σάρκα. Έγινε, επίσης, εκτενής αναφορά στη ριζοκαρπασίτικη σαγιά, γνωστή ευρέως ως καρπασίτικη, έγινε περιγραφή στα πέντε είδη της και σε όλες τις εργασίες από τη συλλογή του βαμβακιού έως και την ύφανσή της. Η κ. Παταπίου, στην ομιλία της, επισήμανε ότι μετά από πενήντα χρόνια εισβολής και κατοχής, επιβάλλεται η σύνταξη της ιστορίας αυτού του ενδυματολογικού πολιτισμού βασισμένη σε έρευνα ώστε να γίνει σαφές ότι ανήκει αποκλειστικά στο Ριζοκάρπασο και όχι γενικά και αόριστα στη χερσόνησο Καρπασίας.

Χαιρετισμό απηύθυναν ο κ. Σταύρος Αυγουστίδης, Πρέσβης της Κυπριακής Δημοκρατίας, ο κ. Πασχάλης Κιτρομηλίδης, Ακαδημαϊκός, ενώ ο Πρόεδρος του Συνδέσμου Ριζοκαρπασιτών Νοτίου Αφρικής κύριος Νέστορας Αβραμίδης διάβασε τον χαιρετισμό του Κοινοτάρχη ενορίας Ανάβρυσης εκ μέρους των Κοινοτικών Συμβουλίων Ριζοκαρπάσου, κυρίου Μιχάλη Μικέλλη Παντελή, ο οποίος δεν κατέστη δυνατόν να παρευρεθεί στην εκδήλωση. 
------------------------------------------------------------
Η Νάσα Παταπίου σπούδασε Βυζαντινή και Νεοελληνική Φιλολογία, Ιστορία και Αρχαιολογία, Θέατρο και είναι διδάκτωρ Ιστορίας. Είναι ποιήτρια και ιστορικός-ερευνήτρια, με πεδίο έρευνας τη Φραγκοκρατία και ιδιαίτερα τους χρόνους της Βενετικής κυριαρχίας στην Κύπρο. Εργάστηκε στη Μέση Εκπαίδευση στην Ελλάδα, στο Κέντρο Επιστημονικών Ερευνών Κύπρου και υπηρέτησε για πέντε χρόνια ως Μορφωτική Ακόλουθος και Διευθύντρια στο Σπίτι της Κύπρου στην Κυπριακή Πρεσβεία στην Αθήνα. Ως ερευνήτρια έχει αποκρυπτογραφήσει επιτύμβιες πλάκες, ταύτισε οικόσημα, έφερε στο φως νέα στοιχεία για εκκλησίες, μονές, επισκόπους, κτήτορες εκκλησιών και μονών, δωρητές εικόνων, για τη Scuola Greca, για Κυπρίους ζωγράφους και λογίους του 16ου αιώνα, για τον πόλεμο της Κύπρου 1570-1571 και πληθώρα άλλων στοιχείων για τη μεσαιωνική Κύπρο. Επίσης έχει αναδείξει την ιστορία και την άυλη πολιτιστική κληρονομιά του Ριζοκαρπάσου. Ως ποιήτρια είναι βραβευμένη με δύο Κρατικά Βραβεία Ποίησης από το Υπουργείο Παιδείας και Πολιτισμού της Κύπρου και ως ιστορικός έχει τιμηθεί με Βραβείο της Ακαδημίας Αθηνών.

